ตัน ภาสกรนที จากเด็กขายหนังสือ สู่ผู้ก่อตั้ง อาณาจักรชาเขียว
“ผมเรียนจบ ม.3 และเริ่มต้นทำงานด้วยการเป็นพนักงานแบกของ ก่อนจะเป็นพ่อค้าขายหนังสือ ช่วงหนึ่งผมเคยติดหนี้ธนาคารกว่าร้อยล้านบาท” นี่คือคำพูดของ คุณตัน ภาสกรนที  ผู้ก่อตั้งโออิชิ และอิชิตัน สองอาณาจักรชาเขียวที่คนไทยคุ้นเคยกันดี
24 พ.ย. 2563

ตัน ภาสกรนที จากเด็กขายหนังสือ สู่ผู้ก่อตั้ง อาณาจักรชาเขียว /โดย ลงทุนแมน
“ผมเรียนจบ ม.3 และเริ่มต้นทำงานด้วยการเป็นพนักงานแบกของ ก่อนจะเป็นพ่อค้าขายหนังสือ ช่วงหนึ่งผมเคยติดหนี้ธนาคารกว่าร้อยล้านบาท”
นี่คือคำพูดของ คุณตัน ภาสกรนที 
ผู้ก่อตั้งโออิชิ และอิชิตัน สองอาณาจักรชาเขียวที่คนไทยคุ้นเคยกันดี
จากเด็กที่ชีวิตเริ่มต้นจากการไม่มีอะไร 
และเคยทำธุรกิจจนมีหนี้สินติดตัวมหาศาล 
คุณตัน ก้าวสู่การเป็นผู้ปลุกปั้นทั้งสองอาณาจักรชาเขียวได้อย่างไร?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
คุณตัน ภาสกรนที เป็นชาวจังหวัดชลบุรี ที่เกิดเมื่อปี พ.ศ. 2502
ครอบครัวของคุณตัน เป็นชาวไทยเชื้อสายจีนฐานะปานกลางที่อพยพจากประเทศจีน มาตั้งรกรากในประเทศไทย
คุณตันบอกว่า สมัยเด็กๆ เป็นคนเรียนหนังสือไม่เก่ง แต่สิ่งหนึ่งที่ตัวเขาชอบมากคือการออกไปทำงาน โดยในสมัยเรียน คุณตัน ก็ทำงานไปด้วย ทั้งเป็นเด็กเสิร์ฟในร้านอาหารและล้างจาน
ไม่นาน เขาก็รู้สึกว่า อยากออกมาทำงาน มากกว่าไปนั่งเรียนเสียอีก จนในที่สุด คุณตัน ก็ตัดสินใจนำเรื่องนี้ไปบอกกับครอบครัว และสุดท้ายก็ได้ออกมาทำงานตามต้องการจริงๆ
หลังเรียนจบชั้นมัธยมศึกษาปีที่ 3 คุณตันลาออกจากโรงเรียน และเริ่มทำงานแรกเป็นพนักงานแบกของซึ่งได้ค่าแรง 700 บาทต่อเดือน
จากพนักงานแบกของ ก็เริ่มโตขึ้นเป็นพนักงานขาย 
และหลังจากทำไปสักระยะจนมีเงินเก็บ ก็ตัดสินใจลาออกเพื่อออกไปทำงานธุรกิจเอง 
โดยเริ่มต้นจากการเปิดแผงขายหนังสือพิมพ์และนิตยสารเล็กๆ
เคล็ดลับของคุณตัน คือจะชอบสังเกตว่าลูกค้าคนไหนชอบซื้อหนังสือเล่มไหนประเภทไหน และจะจำชื่อลูกค้าได้แทบทุกคน ทำให้ลูกค้าประทับใจในการบริการอย่างมาก
หลังจากทำงานมาอย่างต่อเนื่องจนเริ่มมีเงินเก็บมากขึ้น 
คุณตัน ก็เริ่มขยายธุรกิจจากแผงขายหนังสือ ไปยังธุรกิจร้านขนม ร้านกาแฟและร้านอาหาร
แต่แล้วเมื่อเกิดวิกฤติเศรษฐกิจไทยปี พ.ศ. 2540
ธุรกิจทั้งหมดที่สร้างขึ้นมาก็เริ่มประสบปัญหา 
จากที่เคยกู้ธนาคารมาลงทุนต้องหันไปกู้เงินนอกระบบ
ซึ่งตามมาด้วยภาระดอกเบี้ยที่สูงขึ้นกว่าเดิมมาก
สุดท้ายก็รับภาระหนี้ที่มีไม่ไหว จนต้องเจรจากับเจ้าหนี้ และขายสินทรัพย์ทุกอย่างที่ไม่สร้างรายได้มาใช้หนี้สินกว่าร้อยล้านบาท
หลังจากนั้นคุณตันก็มองหาลู่ทางทำธุรกิจใหม่อีกครั้ง
โดยเริ่มจากการทำธุรกิจร้านถ่ายรูปแต่งงานในกรุงเทพฯ 
ซึ่งคราวนี้ถือว่าไปได้ดี ถึงขนาดที่คุณตันสามารถหาเงินมาใช้หนี้ที่เหลืออยู่ได้หมดในที่สุด
พอเริ่มตั้งตัวได้อีกครั้ง คราวนี้ก็มาถึงจุดเริ่มต้นของแบรนด์ “โออิชิ” ที่เราคุ้นหู
หลังจากปลดหนี้จนหมด
คุณตัน เริ่มมีความคิดจะทำธุรกิจอาหารญี่ปุ่น
และได้เริ่มต้นปั้นแบรนด์ "โออิชิ" ซึ่งเปิดตัวใน พ.ศ. 2542 
ซึ่งเป็นรานอาหารสไตล์ญี่ปุ่นแบบบุฟเฟต์แห่งแรกในไทย
ธุรกิจร้านอาหารญี่ปุ่นที่ไปได้ด้วยดี 
ทำให้คุณตันตัดสินใจใช้ชื่อแบรนด์ "โออิชิ" มาต่อยอดขยายธุรกิจเข้าสู่เครื่องดื่มชาเขียวในปี พ.ศ. 2546 โดยใช้ชื่อว่า “โออิชิ กรีนที” แบรนด์ชาเขียวพร้อมดื่มที่เรารู้จักกัน
ความสำเร็จของโออิชิ ทำให้บริษัทเข้ามาจดทะเบียนซื้อขายในตลาดหลักทรัพย์แห่งประเทศไทยในปี พ.ศ. 2547 ซึ่งมีมูลค่าบริษัทในวันแรกประมาณ 3,500 ล้านบาท
การเติบโตของโออิชิทำให้กลุ่มไทยเบฟฯ ของคุณเจริญ สิริวัฒนภักดี เข้ามาซื้อหุ้นต่อจากคุณตัน จนกลุ่มไทยเบฟฯ กลายเป็นผู้ถือหุ้นรายใหญ่ของโออิชิ ในปี พ.ศ. 2551 โดยดีลดังกล่าวมีมูลค่าสูงกว่า 3,300 ล้านบาท
หลังจากนั้นไม่นานคุณตันได้ลาออกจากตำแหน่งผู้บริหารโออิชิ 
และมาจัดตั้งบริษัทใหม่ ที่ชื่อว่า บริษัท ไม่ตัน จำกัด
ไม่นาน บริษัท ไม่ตัน ก็เปลี่ยนชื่อเป็น “บริษัท อิชิตัน กรุ๊ป จำกัด” 
และเข้าจดทะเบียนในตลาดหลักทรัพย์แห่งประเทศไทย ในปี พ.ศ. 2557 
โดยทำธุรกิจผลิตและจำหน่ายเครื่องดื่มชาเขียว เครื่องดื่มสมุนไพรและเครื่องดื่มน้ำผลไม้ และอื่นๆ
ผลประกอบการของ บริษัท อิชิตัน กรุ๊ป จำกัด (มหาชน)
ปี พ.ศ. 2560 รายได้ 5,719 ล้านบาท กำไร 315 ล้านบาท
ปี พ.ศ. 2561 รายได้ 5,216 ล้านบาท กำไร 44 ล้านบาท
ปี พ.ศ. 2562 รายได้ 5,348 ล้านบาท กำไร 407 ล้านบาท
ปัจจุบัน คุณตัน และครอบครัวภาสกรนที คือ ผู้ถือหุ้นใหญ่สุดของอิชิตัน กรุ๊ป โดยถืออยู่จำนวน 587.6 ล้านหุ้น คิดเป็นมูลค่าปัจจุบันรวมกันกว่า 6,000 ล้านบาท
เรื่องราวของคุณตัน
ถ้าให้มองย้อนกลับไป ก็น่าจะเปรียบเทียบได้กับการผจญภัยที่ผ่านทั้งอุปสรรค และลิ้มรสความสำเร็จมาแล้ว
ชีวิตของเขาที่เริ่มต้นไม่สวยหรู ไม่ได้หมายความว่า จะสร้างความสำเร็จขึ้นมาไม่ได้
และทุกการตัดสินใจของเขา ก็น่าจะเป็นตัวอย่างที่ทำให้เราได้เรียนรู้หลายอย่าง
ทั้งการตัดสินใจขายธุรกิจให้กลุ่มไทยเบฟ แล้วเริ่มมาสร้างแบรนด์ใหม่ในนาม อิชิตัน
รวมไปถึง การต้องมาต่อสู้กับผลิตภัณฑ์ของตัวเองที่สร้างมากับมือ แต่ในวันนี้เป็นคู่แข่ง
ไม่ว่าเรื่องนี้จะเป็นอย่างไร
ชีวิตของคุณตันมีหลายเรื่องให้เราได้เรียนรู้
สิ่งหนึ่งที่สำคัญที่สุด ก็คือ ถ้าเราเชื่อว่าชีวิตไม่ตัน ในที่สุด เราก็จะไม่ตัน เหมือนคุณตันในวันนี้..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-รายงานประจำปี 2548, บริษัท โออิชิ กรุ๊ป จำกัด (มหาชน)